CELEX: 
Language: da
Date: 2018-01-24 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder for procedurerne for udelukkelse af transaktioner med ikke-finansielle modparter etableret i et tredjeland fra kapitalgrundlagskravene i relation til kreditværdijusteringsrisiko

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved artikel 382, stk. 5, i forordning (EU) nr. 575/2013 ("forordningen") tillægges Kommissionen beføjelse til på grundlag af udkast til standarder, som Den Europæiske Banktilsynsmyndighed ("EBA") har forelagt, og i overensstemmelse med artikel 10-14 i forordning (EU) nr. 1093/2010 at vedtage delegerede retsakter, som præciserer procedurerne for udelukkelse af transaktioner med ikke-finansielle modparter etableret i et tredjeland fra kapitalgrundlagskravene i relation til kreditværdijusteringsrisiko.
            
            
               Kommissionen skal i henhold til artikel 10, stk. 1, i forordning (EU) nr. 1093/2010 om oprettelse af EBA senest tre måneder efter modtagelsen af udkast til standarder beslutte, om den vil godkende det forelagte udkast. Kommissionen kan også vælge kun at godkende udkast til standarder delvist eller med ændringer, hvis det er i Unionens interesse, i overensstemmelse med den særlige procedure i nævnte artikler.
            
            
               2.HØRINGER FORUD FOR RETSAKTENS VEDTAGELSE
            
            
               EBA har i henhold til artikel 10, stk. 1, tredje afsnit, i forordning (EU) nr. 1093/2010 foretaget en offentlig høring om det udkast til tekniske standarder, som er forelagt Kommissionen i henhold til forordningens artikel 382, stk. 5. Et høringsdokument blev offentliggjort på EBA's websted den 5. august 2015, og høringen blev afsluttet den 5. november 2015. Desuden opfordrede EBA sin interessentgruppe for banker, der er nedsat i henhold til artikel 37 i forordning (EU) nr. 1093/2010, til at rådgive om høringsdokumentet. EBA har sammen med udkastet til tekniske standarder forelagt en redegørelse for, hvorledes resultatet af denne høring er blevet taget i betragtning ved udarbejdelsen af det endelige udkast til tekniske standarder, som er forelagt Kommissionen.
            
            
               EBA har, sammen med udkastet til tekniske standarder og i overensstemmelse med artikel 10, stk. 1, tredje afsnit, i forordning (EU) nr. 1093/2010, forelagt en konsekvensanalyse, herunder en analyse af omkostningerne og fordelene, vedrørende det udkast til tekniske standarder, som er blevet forelagt Kommissionen. Denne analyse findes på 
               
                  https://www.eba.europa.eu/regulation-and-policy/market-risk/regulatory-technical-standards-rts-on-exclusion-from-cva-of-non-eu-non-financial-counterparties
               
               , side 14-16 i det endelige udkast til reguleringsmæssige tekniske standarder.
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved denne forordning fastsættes de procedurer, ifølge hvilke et institut fra sit kapitalgrundlagskrav i relation til kreditværdijusteringsrisiko i henhold til forordningens artikel 382, stk. 4, litra a), kan udelukke transaktioner med en ikke-finansiel modpart, der er etableret i et tredjeland. Det præciseres bl.a., at instituttet, enten ved indledningen af hver ny handel med den pågældende modpart eller med regelmæssige mellemrum, skal kontrollere, om modparten ville blive anset for at være en ikke-finansiel modpart som defineret i artikel 2, nr. 9), i forordning (EU) nr. 648/2012, hvis vedkommende var etableret i Unionen, og om den notionelle bruttoværdi af OTC-derivataftalerne, for hver klasse af OTC-derivater, der er omhandlet i artikel 11 i forordning (EU) nr. 149/2013, inden for klassen ikke overskrider den relevante clearinggrænseværdi som omhandlet i artikel 11 i nævnte forordning.
            
            
               
            
               KOMMISSIONENS DELEGEREDE FORORDNING (EU) …/…
            
            
               af 24.1.2018
            
            
               om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder for procedurerne for udelukkelse af transaktioner med ikke-finansielle modparter etableret i et tredjeland fra kapitalgrundlagskravene i relation til kreditværdijusteringsrisiko
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012
                  1
               , særlig artikel 382, stk. 5, fjerde afsnit, og
            
            
               ud fra følgende betragtninger:
            
            
               (1)I henhold til artikel 382, stk. 4, litra a), i forordning (EU) nr. 575/2013 er transaktioner mellem et institut, på den ene side, og en ikke-finansiel modpart som defineret i artikel 2, nr. 9), i Europa-Parlamentets og Rådets forordning (EU) nr. 648/2012
                  2
               , på den anden side, som ikke overstiger clearinggrænseværdien som omhandlet i artikel 10, stk. 3, og artikel 10, stk. 4, i forordning (EU) nr. 648/2012, udelukket fra kapitalgrundlagskrav i relation til kreditværdijusteringsrisiko, uanset om denne ikke-finansielle modpart er etableret i Unionen eller i et tredjeland.
            
         
         
            
               (2)I artikel 2, nr. 9), i forordning (EU) nr. 648/2012 defineres en "ikke-finansiel modpart" som et selskab, der er etableret i Unionen. Som følge heraf finder de clearinggrænseværdier, der er omhandlet i artikel 10, stk. 1, i nævnte forordning, ikke anvendelse på ikke-finansielle modparter, der er etableret i et tredjeland.
            
            
               (3)I artikel 382, stk. 4, i forordning (EU) nr. 575/2013 sondres der ikke mellem ikke-finansielle modparter, der er etableret i Unionen, og ikke-finansielle modparter, der er etableret i et tredjeland. For at sikre lige vilkår bør der gælde samme regler for ikke-finansielle modparter, der er etableret i Unionen, og ikke-finansielle modparter, der er etableret i et tredjeland.
            
            
               (4)Ved artikel 11 i delegeret forordning (EU) nr. 149/2013
                  3
                er der fastsat tærskler for clearinggrænseværdier pr. OTC-derivatklasse som foreskrevet i artikel 10, stk. 4, litra b), i forordning (EU) nr. 648/2012. I betragtning 25 i delegeret forordning (EU) nr. 149/2013 præciseres det, at "Hvis en af de værdier, der er fastsat for en OTC-derivatklasse, overskrides, bør dette have den virkning, at clearinggrænseværdien for alle klasser anses for overskredet".
            
            
               (5)For at en kontrakt kan være fritaget indtil sit forfaldstidspunkt, jf. artikel 382, stk. 4, sidste afsnit, i forordning (EU) nr. 575/2013, bør det være tilstrækkeligt, at kravene i nævnte forordning er opfyldt ved kontraktens indgåelse. Der kan imidlertid være tilfælde, hvor et institut indgår handler med en bestemt ikke-finansiel modpart meget hyppigt og i nogle tilfælde dagligt. I sådanne tilfælde kan kontrol af, om status for den ikke-finansielle modpart, der er etableret i et tredjeland, er korrekt afspejlet i instituttets kapitalgrundlagskrav i relation til kreditværdijusteringsrisiko, medføre en uforholdsmæssig stor byrde for instituttet. Der bør derfor være mulighed for at anvende et alternativ i form af en årlig kontrol af status for den ikke-finansielle modpart, der er etableret i et tredjeland. Hyppigheden af kontrollen bør dog øges til kvartalsvis, hvis den notionelle bruttoværdi af transaktioner for en OTC-derivatklasse foretaget af en ikke-finansiel modpart er tæt på at overskride clearinggrænseværdien for den pågældende klasse. Dette skulle give mulighed for mere hyppig overvågning af, hvorvidt den pågældende clearinggrænseværdi er overskredet, på grund af den større sandsynlighed for, at dette vil være tilfældet.
            
            
               (6)Ved artikel 382, stk. 4, litra a), i forordning (EU) nr. 575/2013 fastsættes det, at transaktioner med ikke-finansielle modparter, der ikke overstiger den clearinggrænseværdi, der er anført i artikel 10, stk. 3 og 4, i forordning (EU) nr. 648/2012, udelukkes fra kapitalgrundlagskravene i relation til kreditværdijusteringsrisiko. Hvis et institut efter en vurdering som fastsat i forordning (EU) nr. 575/2013 konstaterer, at en af dets modparter, der er etableret i et tredjeland, enten ikke kan anses for at være en ikke-finansiel modpart, eller hvis de pågældende transaktioner overstiger den clearinggrænseværdi, der er anført deri, er instituttet derfor forpligtet til at beregne kapitalgrundlagskravene i relation til kreditværdijusteringsrisikoen i overensstemmelse med afsnit VI i nævnte forordning for alle OTC-derivater med den pågældende modpart, som er omfattet af artikel 382, stk. 1, i nævnte forordning. 
            
            
               (7)Denne forordning er baseret på det udkast til reguleringsmæssige tekniske standarder, der er udarbejdet i samarbejde med Den Europæiske Værdipapir- og Markedstilsynsmyndighed, og som Den Europæiske Banktilsynsmyndighed har forelagt Kommissionen.
            
            
               (8)Den Europæiske Banktilsynsmyndighed har afholdt åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for banker, der er nedsat i henhold artikel 37 i forordning (EU) nr. 1093/2010
                  4
               , om en udtalelse —
            
            
               VEDTAGET DENNE FORORDNING:
            
            
               Artikel 1
               
            
               1.
                     Med henblik på artikel 382, stk. 4, litra a), i forordning (EU) nr.575/2013 skal institutterne anse modparter, der opfylder begge følgende betingelser, for at være ikke-finansielle modparter, der er etableret i et tredjeland:
            
            
               a)
                     De er etableret i et tredjeland.
            
            
               b)
                     De ville blive anset for at være en ikke-finansiel modpart som defineret i artikel 2, nr. 9), i forordning (EU) nr. 648/2012, hvis de var etableret i Unionen.
            
            
               2.
                     Institutterne skal kontrollere, om en modpart er en ikke-finansiel modpart, der er etableret i et tredjeland:
            
            
               a)
                     ved indgåelsen af en handel, når der handles med en ny modpart
            
            
               b)
                     årligt, når det drejer sig om eksisterende modparter 
            
            
               c)
                     når der er grund til at tro, at modparten ikke længere er en ikke-finansiel modpart, der er etableret i et tredjeland.
            
            
               3.
                     Institutterne skal begrunde det, når de mener, at en modpart er en ikke-finansiel modpart, der er etableret i et tredjeland.
            
            
               Artikel 2 
               
            
               1.
                     Med henblik på udelukkelse af transaktioner med ikke-finansielle modparter etableret i et tredjeland fra kapitalgrundlagskravene i relation til kreditværdijusteringsrisiko, jf. artikel 382, stk. 4, litra a), i forordning (EU) nr. 575/2013, skal institutterne for hver klasse af OTC-derivataftaler, der er omhandlet i artikel 11 i delegeret forordning (EU) nr. 149/2013, kontrollere, om den notionelle bruttoværdi af den pågældende ikke-finansielle modparts OTC-derivataftaler i den pågældende klasse ikke overstiger clearinggrænseværdien som omhandlet i artikel 11 i nævnte forordning.
            
            
               2.
                     Institutterne skal foretage den kontrol, som er omhandlet i stk. 1, i et af følgende tilfælde:
            
         
         
            
               a)
                     ved indledningen af hver ny handel med den pågældende modpart 
            
            
               b)
                     periodisk.
            
            
               3.
                     Med henblik på stk. 2, litra b), skal den periodiske kontrol foretages med en af følgende frekvenser:
            
            
               a)
                     årligt 
            
            
               b)
                     kvartalsvis, hvis den notionelle bruttoværdi af OTC-derivattransaktioner foretaget af den ikke-finansielle modpart, der er etableret i et tredjeland, for en eller flere af OTC-derivatklasserne er større end 75 % af tærsklen for clearinggrænseværdien for denne klasse som omhandlet i artikel 11 i delegeret forordning (EU) nr. 149/2013.
            
            
               4.
                     Institutterne skal begrunde det, når de mener, at det for hver klasse af OTC-derivataftaler, der er omhandlet i artikel 11 i delegeret forordning (EU) nr. 149/2013, gælder, at den notionelle bruttoværdi af OTC-derivataftaler hos en ikke-finansiel modpart, der er etableret i et tredjeland, i den pågældende klasse ikke overstiger den relevante clearinggrænseværdi som omhandlet i nævnte artikel.
            
            
               Artikel 3
               
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 24.1.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 176 af 27.6.2013, s. 338.
               
               
                  
                     (2)
                  
                        Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (EUT L 201 af 27.7.2012, s. 1).
               
               
                  
                     (3)
                  
                        Kommissionens delegerede forordning (EU) nr. 149/2013 af 19. december 2012 om udbygning af Europa-Parlamentets og Rådets forordning (EU) nr. 648/2012 for så vidt angår reguleringsmæssige tekniske standarder for indirekte clearingordninger, clearingforpligtelsen, det offentlige register, adgang til en handelsplads, ikke-finansielle modparter og risikoreduktionsteknikker for OTC-derivataftaler, der ikke cleares af en CCP (EUT L 52 af 23.2.2013, s. 11).
               
               
                  
                     (4)
                  
                        Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).